b'\n_START_ARTICLE_\nSota S\xc3\xa6ter\n_START_PARAGRAPH_\nSota S\xc3\xa6ter (819 moh) er en bemannet turisthytte i den s\xc3\xb8rlige enden av dalf\xc3\xb8ret Br\xc3\xa5t\xc3\xa5 og innsj\xc3\xb8en Liavatnet ved Breheimen i Skj\xc3\xa5k kommune i Oppland. Sota er eiet og drevet av Den Norske Turistforening (DNT), og ligger i n\xc3\xa6r tilknytning til Tverr\xc3\xa5dalskyrkja, Fortundalsbreen og Jostedalsbreen. _NEWLINE_Sota S\xc3\xa6ter best\xc3\xa5r av ti frittst\xc3\xa5ende bygninger av ulik utforming p\xc3\xa5 ett tun, og har tilsammen 72 soveplasser fordelt p\xc3\xa5 ulike romst\xc3\xb8rrelser.\n_START_SECTION_\nHistorie\n_START_PARAGRAPH_\nSota S\xc3\xa6ter var tidligere bosted for fjellmannen og jegeren Svein Kvitingen (1856\xe2\x80\x931939), som i 1894 ble kontaktet av DNT ang\xc3\xa5ende en avtale om losji og enkel servering i Sveinstugu. Etter hans d\xc3\xb8d drev Edvard Grimstad stedet og flere hytter ble satt opp. Fra 1954 drev Edvards s\xc3\xb8nn Torbj\xc3\xb8rn Grimstad Sota S\xc3\xa6ter, og som ut\xc3\xb8vende kunstsmed utsmykket han Sota med flere smijernsarbeid som fortsatt eksisterer. _NEWLINE_I 1989 ble Sota S\xc3\xa6ter kj\xc3\xb8pt opp av Berit og Gunnar Bugge som satte igang med omfattende restaurering av omr\xc3\xa5det, og i 1994 videresolgte de Sota til DNT Oslo og Omegn, som fortsatt eier stedet med Jorun Svingen som bestyrer.'